Ion şi Maria de 17, respectiv 16 ani, din cauza opoziţiei părinţilor pentru relaţia lor s-au mutat în gazdă, la o cunoştinţă mai în vârstă care se numea Mătuşa. După această decizie a celor doi minori, relaţiile cu părinţi lor au devenit din ce în ce mai tensionate. Părinţii ambilor au refuzat să le mai acorde orice ajutor material, deşi amândoi erau fără venituri fiind elevi la liceu. Tatăl Mariei chiar l-a ameninţat pe Ion că îi va da o mamă de bătaie până o să-i vină mintea la loc.


Ion şi Maria aveau economisiţi aproximativ 300 de Euro. Ei s-au decis ca, după ce vor cheltui toţi banii într-o excursie, să se întoarcă la locuinţa Mătuşii, atunci când aceasta era la serviciu, şi să se sinucidă împreună. Deoarece aveau nevoie de lei pentru a-i cheltui în excursie, au intrat în camera unde locuia Mătuşa, au deschis cu o şurubelniţă sertarul unde ţinea mătuşa banii economisiţi şi au luat exact suma de 1335 RON, echivalentul a 300 de Euro la cursul oficial din acea zi. În acelaşi timp, au lăsat în sertarul pe care l-au încuiat tot cu şurubelniţa suma de 300 de Euro. Când mătuşa s-a întors acasă, nu a observat că cineva i-ar fi deschis sertarul unde păstra banii.


A doua zi, Ion şi Maria, după ce s-au întors din excursia programată, au luat cheile de la garajul şi automobilul Mătuşii. Au scris pe peretele exterior al imobilului proaspăt zugrăvit, cu un spray faptul că se iubesc şi că părinţii ambilor sunt responsabili pentru gestul lor. Apoi Ion a descuiat garajul, a pornit autoturismul şi a închis uşa garajului de pe interior. Ion şi Maria au urcat în autoturism aşteptând să se producă decesul prin intoxicare cu monoxid de carbon. Pentru a grăbi lucrurile Ion a şi apăsat acceleraţia câteva minute.

După aproximativ o jumătate de oră, un trecător a auzit autoturismul funcţionând cu garajul închis. El a deschis uşa de la garaj, i-a scos pe cei doi din autoturism şi a chemat Salvarea.


Ambulanţa a ajuns după aproximativ o jumătate de oră deoarece un şofer care trebuia să intre în tură a întârziat la serviciu iar restul ambulanţelor erau plecate în misiuni. Medicii au constatat că Maria decedase, reuşind totuşi să-l salveze pe Ion.


Administratorul imobilului a depus plângere penală împotriva părinţilor lui Ion pentru distrugerea faţadei imobilului. Mătuşa, în momentul audierii sale, a declarat că depune plângere penală împotriva lui Ion pentru furt, deoarece el şi Maria i-au sustras suma de 1335 Ron. Ea a susţinut că nu îi foloseşte la nimic valuta şi, în plus, va pierde şi un procent atunci când va dori să schimbe cei 300 de Euro în Ron.
Analizați posibila comitere a de Ion a unor infracțiuni, indicând și încadrarea juridică exactă.
Susțineți apărarea lui Ion în fața unor posibile acuzații.
